**Ομήρου Ιλιάδα,**

**Ραψωδία Γ στ. 121-244**

**Θεματικό κέντρο : «Η τειχοσκοπία»**

**ΕΡΜΗΝΕΥΤΙΚΑ ΣΧΟΛΙΑ**

**Το μοτίβο της έκφρασης στ. 125-128:** Η περιγραφή του υφαντού της Ελένης είναι ένα είδος «έκφρασης». Στον **τεχνικό όρο «έκφραση»** εντάσσεται κάθε περιγραφή έργου των εικαστικών τεχνών (πραγματικού η φανταστικού). Φανταστική «έκφραση» είναι, π.χ., η περιγραφή της περόνης του Οδυσσέα (Οδύσσεια τ 243-247, μτφρ. Δ.Ν. Μαρωνίτης). Το υφαντό της Ελένης δε δηλώνει μόνο πόσο αισθητός είναι ο πόλεμος στο εσωτερικό της πόλης, αλλά και πόσο αυτός απασχολεί την ηρωίδα, που αισθάνεται υπεύθυνη για όσα συμβαίνουν. Το γεγονός μάλιστα ότι το υφαντό απεικονίζει όσα υποφέρουν για χάρη της («εξ αφορμής της») οι Αχαιοί και οι Τρώες προσδίδει στην ύφανση τους ακόμη πιο τραγική διάσταση. Τη σκηνή αυτή ξεπερνάει σε τραγικότητα η ανάλογη του Χ 440 κ.εξ., όπου η Ανδρομάχη υφαίνει ανυποψίαστη, ενώ ο Έκτορας φονεύεται από τον Αχιλλέα έξω από τα τείχη.

στ. 146-148 : τα ονόματα των γερόντων έχουν ηρωικό η τιμητικό χαρακτήρα, όπως θα ταίριαζε στους συμβούλους της πόλης. Εξαίρεση αποτελεί ο Ουκαλέγων (= ο αμέριμνος) < ουκ + άλέγω (= αυτός που δε φροντίζει). Το περίεργο αυτό όνομα πρέπει να ήταν παραδοσιακό, αφού ο ποιητής δύσκολα θα επινοούσε ένα όνομα αταίριαστο με την ιδιότητα του συμβούλου.

στ. 151: αν και το όνομα του Πρίαμου ακούγεται πολύ συχνά στο έπος, ελάχιστα προβάλλεται από τους προσδιορισμούς που το συνοδεύουν η ρητορική δεινότητα και η σύνεσή του, όπως στη συγκεκριμένη σκηνή. Η συμμετοχή του επίσης στις συνελεύσεις δεν είναι ανάλογη με αυτήν του γέροντα του ελληνικού στρατοπέδου, του Νέστορα, ούτε σε συχνότητα ούτε σε έκταση.

στ. 155: με την έκφραση του θαυμασμού των γερόντων για την ομορφιά της Ελένης και τη διάθεση του Πρίαμου να ζητήσει πληροφορίες για τους αρχηγούς των Αχαιών, ο ποιητής βρίσκει έναν εύσχημο τρόπο να παρακάμψει την εύλογη απορία των γερόντων για το λόγο που έφερε την Ελένη στα τείχη.

στ. 163 σχόλια:  η παρατήρηση του στρατοπέδου πάνω από τα τείχη δημιουργεί την εντύπωση αρχαίου θεάτρου και συμπληρώνει την εικόνα που σχημάτισε ο ακροατής του έπους με τον Κατάλογο της ραψ. Β- με την Τειχοσκοπία ο ποιητής απομακρύνει τον ακροατή του από το αχαϊκό στρατόπεδο και του προσφέρει μια εποπτική εικόνα όλου του τρωικού πεδίου, όπου διεξάγονταν οι πολεμικές επιχειρήσεις

στ. 166 σχόλια:  αξίζει να παρατηρήσουμε ότι **η εξωτερική περιγραφή των προσώπων** που δίνεται από τον Πρίαμο φτάνει μέχρι την απόδοση εσωτερικών ψυχικών χαρισμάτων μόνο στην περίπτωση που αυτό αντανακλά στην εξωτερική εμφάνιση και το παράστημα των ηρώων (π.χ. στ. 169-170, όπου το παράστημα του Αγαμέμνονα αποπνέει σεβασμό, επιβλητικότητα και αρχοντιά)· αντίθετα, **η Ελένη στις περιγραφές της δίνει τα ψυχικά χαρίσματα και τον εσωτερικό κόσμο των αρχηγών των Ελλήνων**, επειδή τους γνωρίζει καλά, (στην περίπτωση του Οδυσσέα και του Μενέλαου προσθέτει κάποιες πληροφορίες και ο Αντήνορας που έτυχε να τους γνωρίσει). Να σημειώσουμε επίσης ότι ο ποιητής αποφεύγει να βάλει την Ελένη η τον Πρίαμο να αναφερθούν στον Αχιλλέα η στην απουσία του. **Η ραψωδία Γ είναι η μόνη στην οποία δεν γίνεται καθόλου λόγος για τον Αχιλλέα.**

στ. 181 κ.εξ**:  ο ποιητής αναδεικνύει** την άμετρη αρχοντιά και **ευγένεια του Πρίαμου** όχι μόνο από τον τρόπο με τον οποίο συμπεριφέρεται στην Ελένη, αλλά και από την εκτίμηση και το θαυμασμό που δείχνει για τους αντιπάλους του Αχαιούς βασιλιάδες κάτω στην πεδιάδα στην ίδια σκηνή. Αυτή την ασύγκριτη αρχοντιά θα έχουμε την ευκαιρία να τη θαυμάσουμε στα έσχατα όριά της, όταν στην τελευταία ιλιαδική ραψωδία ο γέροντας πατέρας, ικέτης στη σκηνή του Αχιλλέα, θα βρει την ψυχική δύναμη να καμαρώσει την ισόθεη ομορφιά του μεγαλύτερου εχθρού του (Ω 629 κ.εξ.).

στ. 184 κ.εξ.: εδώ παρακολουθούμε μια από τις ελάχιστες στιγμές που ο Πρίαμος, σαν άλλος Νέστορας, αναφέρεται σε κατορθώματα του παρελθόντος του.

στ. 213-215 : ο ποιητής τονίζει την ευφράδεια, τη (λακωνική) συντομία, τη σαφήνεια και την ευστοχία των λόγων του Μενέλαου. Να προσέξουμε, ωστόσο, ότι η λακωνικότητα του βασιλιά της Σπάρτης δεν έχει σχέση με το γνωστό «λακωνίζειν» των Δωριέων, των οποίων η «κάθοδος» θα γίνει περίπου έναν αιώνα μετά τα Τρωικά. Αξίζει να παρατηρήσουμε επίσης ότι τους επαινετικούς λόγους για τον Μενέλαο ο ποιητής τους βάζει στο στόμα του Αντήνορα· θα ήταν δύσκολο για την Ελένη να μιλήσει η ίδια μ’ αυτόν τον τρόπο για τον πρώην σύζυγό της.

στ. 218-220 : το ακίνητο σκήπτρο δήλωνε ότι αυτός που το κρατούσε ήταν ανόητος ή οργισμένος, γιατί ο χαρισματικός ρήτορας έκανε χειρονομίες δίνοντας έμφαση σε κάποια σημεία του λόγου του. Η συμπεριφορά βέβαια του Οδυσσέα σε συνδυασμό με το στ. 217 («με τα μάτια τον στη γη προσηλωμένα») και τους στ. 221-223 φαίνεται ότι οφειλόταν στην πολλή σκέψη. Παρατηρούμε έντονη αντίθεση μεταξύ εξωτερικής εικόνας και πραγματικής αξίας του ομιλητή.

στ. 230-233:  η Ελένη αναφέρεται στον Ιδομενέα χωρίς να ερωτηθεί από τον Πρίαμο, επειδή γνώριζε τον ήρωα από παλιά. Έτσι, στη συνέχεια εστιάζει το ενδιαφέρον της σε πιο προσωπικά θέματα: από τις οικογενειακές αναμνήσεις που της ξυπνά η εικόνα του Ιδομενέα, εύκολα πηγαίνει στην έγνοια για τα αδέλφια της. Ίσως αυτή η αγωνία της να δικαιολογεί τα σύντομα σχόλιά της για τον Αίαντα και τον Ιδομενέα, που βρίσκονται σε έντονη αντίθεση με τις μακροσκελείς αναφορές της στον Αγαμέμνονα και τον Οδυσσέα.

στ. 236 κ.εξ.:  σύμφωνα με τη μυθολογία, ο Κάστορας, επειδή ήταν γιος του θνητού Τυνδάρεω, ήταν και ο ίδιος θνητός, σε αντίθεση με τον αδελφό του Πολυδεύκη, γιο του Δία. Όταν λοιπόν κάποτε σκοτώθηκε ο Κάστορας, ο Πολυδεύκης δέχτηκε να μοιραστεί μαζί του την αθανασία. Έτσι, όταν ο ένας κατέβαινε στον Άδη, ο άλλος ανέβαινε στον Όλυμπο. Ο Όμηρος όμως, όπως δείχνει ο στ. Γ 243, θεωρεί και τα δυο αδέλφια θνητά.

**ΙΔΕΟΛΟΓΙΚΑ ΣΤΟΙΧΕΙΑ (ΙΔΕΕΣ – ΑΞΙΕΣ)**

**Ενανθρώπιση**: η Ίρις (αγγελιοφόρος των θεών) παίρνει την μορφή της Λαοδίκης, κόρης του Πριάμου, για να πείσει την Ελένη να παρουσιαστεί στα τείχη, από όπου μπορεί να παρακολουθήσει τη μονομαχία Πάρη & Μενέλαου

**Τιμή και αναγνώριση του αντιπάλου**: ο Πρίαμος αποδίδει τιμές και αναγνωρίζει την αξία και τις αρετές των αρχηγών των Αχαιών

**Θέλημα – Ευθύνη των θεών**: ο Πρίαμος αποδίδει τον πόλεμο Αχαιών και Τρώων στο θέλημα των θεών

**Οι Διόσκουροι (Δίδυμοι)**: Οι Διόσκουροι είναι αδερφοί της Ελένης και παιδιά της Λήδας. Ο Πολυδεύκης και η Ελένη όμως είχαν πατέρα τον Δία, ενώ ο Κάστορας ήταν γιος του θνητού συζύγου της Λήδας, του Τυνδάρεω. Συχνά στην αρχαία ελληνική μυθολογία το ασυνήθιστο φαινόμενο της **γέννησης διδύμων** ερμηνεύεται ως εξής: ο ένας θεωρείται γιος θεού και ο άλλος θεωρείται γιος θνητού. Άλλο παράδειγμα διδύμων είναι ο Ηρακλής & ο Ιφικλής.

[Κόρη της Λήδας και του Τυνδάρεω ήταν και η Κλυταιμνήστρα.]

**ΣΤΟΙΧΕΙΑ ΥΛΙΚΟΥ ΠΟΛΙΤΙΣΜΟΥ – ΠΟΛΙΤΙΣΤΙΚΑ ΣΤΟΙΧΕΙΑ**

**Υφαντική τέχνη**: Η υφαντική τέχνη αποτελούσε μέρος των ασχολιών των γυναικών της αριστοκρατικής τάξης. (Το θέμα της γυναίκας που υφαίνει το χρησιμοποιεί ο Όμηρος και σε άλλο σημείο των επών του.)

**Υπηρέτριες («θεράπαινες»)**: Στα ομηρικά έπη μια γυναίκα αριστοκρατικής γενιάς συνοδευόταν συνήθως από δύο υπηρέτριες όταν συναντούσε άνδρες (πχ η πρώτη εμφάνιση της Πηνελοπης στην *Οδύσσεια*). [Θεραπεύω = υπηρετώ]

**Η γυναίκα ως έπαθλο (βραβείο)** (στ. 138)

που δίνεται στον νικητή μετά τη μονομαχία: «ο νικητής ομόκλινη θα σ’ έχει αγαπημένη»

στ. 145 : σε κάθε ομηρική μονομαχία το έπαθλο θα έπρεπε να βρίσκεται στο χώρο όπου γινόταν η σύγκρουση των δύο αντιπάλων. «Στον ελληνικό μύθο η επίμαχη γυναίκα βρίσκεται μπροστά και παρακολουθεί τη μονομαχία. Τι νόημα έχει η παρουσία της; Στην παλιά εποχή το βραβείο, ό,τι πράγμα και να ήταν —και η γυναίκα δεν ήταν άλλο από πράγμα, είδαμε — έπρεπε να είναι ορατό στους αντίζηλους. Ανταποκρίνεται σε μια πρωτόγονη απαίτηση του ανθρώπου, αυτό που για χάρη του θα αγωνιστείς, συχνά με κίνδυνο της ζωής σου, να το δεις, να αποτιμήσεις την αξία του και έπειτα να παλέψεις να το κερδίσεις. Γι’ αυτόν το λόγο ο αθλοθέτης το παρουσιάζει από την αρχή στη μέση του αγώνα, δεν περιορίζεται να το αναγγείλει μόνο.» (Κακριδής Ι.Θ., Ξαναγυρίζοντας…, σελ. 69-70).

**Ρόλος γερόντων**: οι γέροντες, λόγω της ηλικίας, δεν συμμετείχαν πλέον σε μάχες, αλλά ήταν δεινοί ομιλητές στις συνελεύσεις

**Σκήπτρο**: Γενικά το σκήπτρο συμβόλιζε κάθε δημόσια υπηρεσία. Όποιος το κρατούσε σε δημόσια συνέλευση είχε το δικαίωμα λόγου.

**ΣΤΟΙΧΕΙΑ ΕΠΙΚΗΣ ΤΕΧΝΙΚΗΣ/ ΑΦΗΓΗΜΑΤΙΚΕΣ ΤΕΧΝΙΚΕΣ**

στ. 121: Η Ίρις εδώ ενεργεί αυθόρμητα (πρβ. Ψ198), αφού δεν αναφέρεται ούτε υπονοείται κάποια απόφαση του Δία. Το μοναδικό σχέδιο του Δία που βρίσκεται σε εξέλιξη είναι η υλοποίηση της υπόσχεσης που ο θεός έδωσε στη Θέτιδα, το οποίο όμως καθυστερεί και κινδυνεύει λόγω της μονομαχίας. Η **συγκεκριμένη πλοκή εξυπηρετεί το σχέδιο του ποιητή: η μονομαχία Μενέλαου – Πάρη μας μεταφέρει στην αρχή του πολέμου και δίνει στον ακροατή την εντύπωση ότι όλα τώρα αρχίζουν.**

στ. 130-138: η περιγραφή των προετοιμασιών στο πεδίο της μάχης σε ευθύ λόγο δίνει στον ποιητή τη δυνατότητα να **αποδώσει με δραματικότερο τρόπο** την εικόνα των καθιστών στρατιωτών και να **υπογραμμίσει την άμεση εμπλοκή της Ελένης στα γεγονότα**

**Επιβράδυνση** :Η εμφάνιση της Ελένης πάνω στα τείχη έχει πολλαπλές λειτουργίες: γνωρίζουμε την αφορμή του πολέμου και το έπαθλο της επικείμενης μονομαχίας, αλλά καλύπτεται και ο απαιτούμενος χρόνος για την προετοιμασία της θυσίας και των ορκίων κάτω στο πεδίο της μάχης (αληθοφάνεια χρόνου). Ο Όμηρος συνηθίζει, όταν χρειάζεται να καλύψει το μεσοδιάστημα μετάβασης ενός προσώπου από ένα σημείο σε άλλο, να μας μεταφέρει σε άλλη σκηνή. Η τεχνική αυτή που ανακόπτει για λίγο τη δράση καλείται επιβράδυνση . Η τεχνική αυτή αποσκοπεί στο :

α) να παρουσιάσει καλύτερα μερικούς σημαντικούς ήρωες του έπους και μάλιστα μέσα από τα μάτια των αντιπάλων τους.

β) να ξαναζωντανέψει στη μνήμη των ακροατών η αρπαγή της Ελένης και να χρησιμοποιηθεί η ομορφιά της ως κίνητρο για τον Τρωικό πόλεμο και έπαθλο για την επικείμενη μονομαχία.

γ) να εντείνει την αγωνία των ακροατών-θεατών σχετικά με την αναμενόμενη σύγχρονη

**Επική ειρωνεία:** Η αναζήτηση από την Ελένη των δύο αδελφών της, του Κάστορα και του Πολυδεύκη, βοηθάει τον ποιητή να κλείσει ομαλά τη συζήτησή της με τον Πρίαμο και γενικότερα τη σκηνή της «τειχοσκοπίας», ενώ παράλληλα δημιουργεί επική ειρωνεία (στ. 243-4), καθώς ο ακροατής-αναγνώστης μαθαίνει ότι τα αδέρφια της Ελένης έχουν πεθάνει, ενώ η ηρωίδα το αγνοεί.

**Η ΠΟΙΗΤΙΚΗ ΛΕΙΤΟΥΡΓΙΑ ΤΗΣ ΤΕΙΧΟΣΚΟΠΙΑΣ**

1. Μας απομακρύνει από το στρατόπεδο των Αχαιών και το θέμα της Ιλιάδας (μηνις) και επικεντρώνεται περισσότερο στο περιεχόμενο (Τρωικός πόλεμος)
2. Τόσο η Β όσο και η Γ δημιουργούν την ψευδαίσθηση ότι ο πόλεμος μόλις έχει αρχίσει
3. Αποκαλύπτει μέσα από τα λόγια του Πρίαμου τους πραγματικούς υπαίτιους του πολέμου ,τους θεούς και απαλλάσσει την Ελένη από το στίγμα της ενοχής.
4. Μας δίνει τη δυνατότητα να γνωρίσουμε αντιλήψεις της εποχής όπως:

* Ο πόλεμος είναι οδυνηρός για όλους
* Οι άνθρωποι δεν μπορούν ποτέ να ξεχάσουν την πατρίδα
* Οι άνθρωποι μετανιώνουν για τα σφάλματά τους και νιώθουν ένοχοι
* Ο ευγενής και ανώτερος άνθρωπος επιδεικνύει το ίδιο ήθος ακόμα και στους εχθρούς
* Οι όρκοι αποτελούν εγγύηση και δεν πρέπει να παραβιάζονται

**ΧΑΡΑΚΤΗΡΙΣΜΟΣ ΠΡΟΣΩΠΩΝ**

**Ελένη**

* Η Ελένη νιώθει λαχτάρα για τον πρώτο της άντρα και νοσταλγία για την πατρίδα και τους γονείς της
* ενοχές, ντροπή, αίσθημα ευθύνης διότι έγινε αιτία του πολέμου
* Είναι δυστυχισμένη, πάσχει, υποφέρει, νιώθει βαθιά πίκρα για τις συμφορές που προκάλεσε στους δύο λαούς.
* Αισθάνεται σεβασμό για τον Πρίαμο.
* Ταυτόχρονα παρουσιάζεται πολύ όμορφη, μέσα από τα σχόλια των Τρώων δημογερόντων.

**Πρίαμος**

* Ο Πρίαμος φέρεται στην Ελένη πατρικά, με κατανόηση και καλοσύνη
* Απενοχοποιεί την Ελένη, λέγοντας ότι η ευθύνη δεν είναι δική της αλλά των θεών
* Η ευγένεια και αξιοπρέπειά του φαίνεται ιδιαίτερα από το ότι τιμά και αναγνωρίζει τον αντίπαλο: μιλά επαινετικά και αποδίδει τιμές στους αρχηγούς των Αχαιών, Αγαμέμνονα, Οδυσσέα, Αίαντα. [Ο Πρίαμος επιμένει περισσότερο στην εξωτερική εμφάνιση των ηρώων. Η Ελένη που τους γνωρίζει καλά δίνει και τα ψυχικά τους χαρίσματα.]